MUNICIPIUL CRAIOVA

CONSILIUL LOCAL AL MUNICIPIULUI CRAIOVA 

      HOTĂRÂREA NR.143
privind modificarea Hotărârii Consiliului Local al Municipiului Craiova nr.674/2023 referitoare la Regulamentul privind condiţiile de desfăşurare a activităţilor de vulcanizare/service auto/spălătorie auto 

Consiliul Local al Municipiului Craiova, întrunit în şedinţa extraordinară din data de 20.04.2026;

Având în vedere referatul de aprobare nr. 128172/2026, raportul nr. 126331/2026 întocmit de Direcţia Patrimoniu și raportul de avizare nr. 128296/2026 al Direcţiei Juridice, Asistenţă de Specialitate şi Contencios Administrativ prin care se propune modificarea anexei la Hotărârea Consiliului Local al Municipiului Craiova nr.674/2023 referitoare la aprobarea Regulamentului privind condiţiile de desfăşurare a activităţilor de vulcanizare/service auto/spălătorie auto și avizele nr.7/2026 al Comisiei I - Buget Finanţe, Studii, Prognoze şi Administrarea Domeniului, nr.7/2026 al Comisiei III -Servicii Publice, Liberã Iniţiativã şi Relaţii Internaţionale și nr.11/2026 al Comisiei V- Juridică, Administraţie Publică;
  În conformitate cu prevederile Ordonanţei Guvernului nr.99/2000 privind comercializarea produselor şi serviciilor de piaţă, cu modificările şi completările ulterioare, Hotărârii Guvernului nr.333/2003 pentru aprobarea Normelor metodologice de aplicare a Ordonanţei Guvernului nr.99/2000 privind comercializarea produselor şi serviciilor de piaţă şi Ordonanţei Guvernului  nr.82/2000 privind autorizarea operatorilor economici care desfăşoară activităţi de reparaţii, de reglare, de modificări constructive, de reconstrucţie a vehiculelor rutiere, precum şi de dezmembrare a vehiculelor scoase din uz, cu modificările şi completările ulterioare, Ordonanţei Guvernului nr.2/2001 privind regimul juridic al contravențiilor, republicată, cu modificările și completările ulterioare, Ordonanţei de Urgenţă a Guvernului nr.195/2002 privind circulaţia pe drumurile publice, republicată, cu modificările și completările ulterioare, Legea poliţiei locale nr.155/2010, republicată, cu modificările şi completările ulterioare și Legii nr.52/2003 privind transparenţa decizională, cu modificările și completările ulterioare; 
              În temeiul art. 129 alin. 2 lit. d coroborat cu alin. 7 lit. n, art. 139 alin. 3 lit. h, art. 154 alin. 1 şi art. 196 alin. 1 lit. a din Ordonanţa de Urgenţă a Guvernului nr.57/2019 privind Codul administrativ, cu modificările și completările ulterioare;

HOTĂRĂŞTE:
Art.1. Se aprobă modificarea anexei la Hotărârea Consiliului Local al Municipiului Craiova nr.674/2023 referitoare la aprobarea Regulamentului referitor la condițiile de desfășurare a activităților de vulcanizare/service auto/spălătorie auto/atelier de reparații auto, după cum urmează:
  1. Art.6 se modifică prin completarea cu 5 alineate noi şi va avea următorul conținut:

”Art.6 (1) Nerespectarea de către agenții economici a prevederilor art.4, prin desfășurarea de activități fără a deține Acordul de funcționare, constituie contravenție, dacă nu au fost săvârșite în altfel de condiții, încât să constituie, potrivit legii penale, infracțiune și se sancționează cu suspendarea activității comerciale până la data autorizării și cu amendă de la 2.000, la 2.500 lei.
 (2) Nerespectarea de către agenții economici a prevederilor art. 5, lit. c), prin desfășurarea de activități fără a deține Acordul de funcționare vizat pentru anul în curs, constituie contravenție, dacă nu au fost săvârșite în altfel de condiții, încât să constituie, potrivit legii penale, infracțiune și se sancționează cu suspendarea activității comerciale până la data intrării în legalitate/vizării acordului de funcționare și cu amendă de la 2.000 la 2.500 lei.
(3) Sancțiunile contravenționale complementare dispuse potrivit prevederilor art. 6 și art. 8 se vor materializa prin aplicarea de sigilii sau alte semne distinctive care să ateste că activitatea este suspendată.
(4)  Semnele distinctive aplicate odată cu dispunerea măsurilor contravenționale complementare, vor avea următorul conținut:
«POLIȚIA LOCALĂ. ACTIVITATE SUSPENDATĂ.»
(5) Contravenientul are obligația de a păstra sigiliul la punctul de lucru până la îndeplinirea obligațiilor legale prevăzute de prezentul regulament. 
(6) Ruperea sigiliului sau a semnului distinctiv și continuarea activității după aplicarea sancțiunilor prevăzute la art. 6 și art. 8, se sancționează cu amendă contravențională de 2.500 lei, sancțiune ce se va aplica de câte ori este constatată fapta de continuare a activității și până la îndeplinirea condițiilor legale instituite de prezentul regulament.”
2. Art.12 se modifică şi va avea următorul conținut:
”Art.12 Contravențiile aplicate în baza prezentului regulament se completează cu dispozițiile Ordonanței Guvernului nr. 2/2001 privind regimul juridic al contravențiilor, aprobată cu modificări și completări prin Legea 180/2002, cu modificările și completările ulterioare, cu excepția dispozițiilor art. 28, alin. (1) și prevederilor art. 32, alin. (3) teza întâi din respectiva ordonanță.”
Art.2. Primarul Municipiului Craiova, prin aparatul de specialitate: Compartimentul Administrație Publică Locală și Relații cu Consiliul Local, Direcţia Patrimoniu şi Poliţia Locală a Municipiului Craiova vor duce la îndeplinire prevederile prezentei hotărâri. 

